Ego Hugo Senonensis archiepiscopus omnibus tam futuris quam presentibus notum facio quod dominus Frecrius de Monsterello dedit in elemosinam pro redemptione anime sue et parentum suorum Petro abbati Vallis lucentis et fratribus inibi Deo servientibus quicquid habebat in salagio de Monsterello, laudantibus fratribus suis Hugone et Rocelino, uxore quoque ejus Heluisa et filia sua Agnes. Factum est hoc apud Mosterellum assistentibus et audientibus : Rocelino decano de Conis, Fucardo capellano suo et Rainaudo alio capellano, Godefrico cellarario de Pruliaco, Arnulpho de Dontelio, Pagano de Varenes, Radulpho Crochart, Gilone de Verno, Girardo Crochart, Drogone de Villa nova, Maurisio preposito, Firmino furnario, Godemanno. Quod ut ratum et inconcussum omni tempore haberetur sigilli mei attestatione firmavi.